Illum il-Kummissjoni adottat Komunikazzjoni, li tikkonferma l-impenn tagħha li tipproteġi ċ-ċittadini u lill-ambjent mill-kimiki perikolużi. Il-Komunikazzjoni tagħti ħarsa ġenerali wkoll lejn kif il-Kummissjoni beħsiebha tiżgura li l-approċċ tal-UE jibqa' l-iktar wieħed modern u adattat fid-dinja. Il-Komunikazzjoni hija wkoll dwar l-impenn li ħadet il-Kummissjoni s-sena l-oħra, fix-xogħol tagħha mal-Istati Membri dwar il-kriterji għall-identifikazzjoni ta' sustanzi li jfixklu s-sistema endokrinali fl-oqsma tal-pestiċidi u tal-bijoċidi. Tindirizza t-tħassib tal-Parlament Ewropew u tal-Kunsill u hija segwitu tas-Seba' Programm ta' Azzjoni Ambjentali. Il-Kummissarju għall-Ambjent, l-Affarijiet Marittimi u s-Sajd, Karmenu Vella, stqarr: “Din il-Komunikazzjoni tikkonferma li l-Kummissjoni tieħu s-sustanzi li jfixklu s-sistema endokrinali b'serjetà kbira u li għandha l-ħsieb issaħħaħ l-isforzi tagħha biex tnaqqas kemm jista' jkun l-esponiment taċ-ċittadini u tal-ambjent għal dawn il-kimiki”. “Din l-istrateġija l-ġdida turi d-determinazzjoni tagħna li nindirizzaw komprensivament u konsistentement is-sustanzi li jfixklu s-sistema endokrinali f'firxa usa' ta' oqsma. Ninsab kuntent li qed inkomplu nibnu fuq il-ħidma li saret diġà dwar kriterji għall-identifikazzjoni ta' sustanzi li jfixklu s-sistema endokrinali skont ir-regolamenti dwar il-pestiċidi u l-bijoċidi, ibbażata fuq id-definizzjoni tal-Organizzazzjoni Dinjija tas-Saħħa”, stqarr il-Kummissarju għas-Saħħa u s-Sikurezza tal-Ikel Vytenis Andriukaitis. Il-Kummissarju għas-Suq Intern u l-Industrija, Elżbieta Bieńkowska, qalet: “Diġà naqqasna b'mod sinifikanti l-esponiment taċ-ċittadini tagħna għal sustanzi li jfixklu s-sistema endokrinali u sustanzi perikolużi oħra permezz tal-leġiżlazzjoni komprensiva tagħna dwar il-kimiki u l-kożmetiċi. Illum qed nieħdu pass ieħor biex innaqqsu dawn ir-riskji u niżguraw is-sikurezza taċ-ċittadini tagħna.” Il-Kummissjoni qed taġġorna l-approċċ tagħha għas-snin li ġejjin, billi tkompli tkabbar l-għarfien, l-esperjenza u r-riżultati miksuba f'għoxrin sena mill-adozzjoni tal-Istrateġija Komunitarja dwar is-sustanzi li jfixklu s-sistema endokrinali. L-approċċ strateġiku tal-UE lejn is-sustanzi li jfixklu s-sistema endokrinali se jkompli jkun ibbażat sew fuq ix-xjenza u fuq l-applikazzjoni tal-prinċipju ta' prekawzjoni. Ser jimmira li: Għall-ewwel darba, il-Kummissjoni se tvara skrinjar komprensiv tal-leġiżlazzjoni applikabbli għas-sustanzi li jfixklu s-sistema endokrinali, permezz ta' Kontroll tal-Idoneità li se jibni fuq data diġà miġbura u analizzata. Mingħajr ma jitpoġġa fid-dubju l-approċċ ġenerali tal-UE bbażat fuq ix-xjenza f'dak li għandu x'jaqsam mal-ġestjoni tal-kimiki, il-Kontroll tal-idoneità se jinvolvi valutazzjoni tal-leġiżlazzjoni attwali dwar jekk din tagħtix riżultati fuq l-għanijiet tal-protezzjoni tas-saħħa tal-bniedem u tal-ambjent. Il-Kontroll tal-Idoneità se jinkludi wkoll konsultazzjoni pubblika. Il-Komunikazzjoni adottata llum tagħti ħarsa lejn l-inizjattivi li l-Kummissjoni qed tqis bħalissa sabiex tiżgura li l-implimentazzjoni tal-politiki eżistenti dwar is-sustanzi li jfixklu s-sistema endokrinali jilħqu l-potenzjal sħiħ tagħhom. Dan jinkludi l-identifikazzjoni tas-sustanzi li jfixklu s-sistema endokrinali, it-titjib tal-komunikazzjoni tul il-katini tal-provvista permezz ta' Skedi ta' Data tas-Sikurezza kif stabbilit skont ir-REACH, u t-tmexxija 'l quddiem tal-valutazzjoni xjentifika tas-sustanzi li jfixklu s-sistema endokrinali permezz ta' aktar azzjoni regolatorja.http://ec.europa.eu/environment/chemicals/reach/reach_en.htm Kuntest Is-sustanzi li jfixklu s-sistema endokrinali huma sustanzi kimiċi li jbiddlu l-funzjonament tas-sistema ormonali u, b'konsegwenza, jaffettwaw b'mod negattiv is-saħħa tal-persuni u tal-annimali. It-tħassib dwar is-sustanzi li jfixklu s-sistema endokrinali ilu jikber sa mis-snin 1990. Wara li fl-1998 il-Parlament Ewropew adotta Riżoluzzjoni dwar is-sustanzi li jfixklu s-sistema endokrinali, f'Diċembru 1999 il-Kummissjoni adottat l-Istrateġija Komunitarja għas-sustanzi li jfixklu s-sistema endokrinali, li minn dak iż-żmien baqgħet miexja 'l quddiem permezz ta' azzjonijiet fl-oqsma tar-riċerka, tar-regolamentazzjoni u tal-kooperazzjoni internazzjonali. L-UE diġà appoġġjat b'mod estensiv ir-riċerka dwar is-sustanzi li jfixklu s-sistema endokrinali. Iffinanzjat aktar minn 50 proġett, b'aktar minn EUR 150 miljun taħt diversi Programmi Qafas għar-Riċerka u l-Innovazzjoni. Ġew allokati EUR 52 miljun oħra taħt l-Orizzont 2020 għal proġetti dwar il-metodi ta' ttestjar u ta' skrinjar. L-UE ħadet ukoll azzjoni regolatorja b'saħħitha biex tipproteġi ċ-ċittadini u l-ambjent mis-sustanzi li jfixklu s-sistema endokrinali fuq il-bażi ta' valutazzjonijiet xjentifiċi differenti u skont ir-rekwiżiti stabbiliti fil-leġiżlazzjoni rilevanti. B'mod partikulari, ċerti dispożizzjonijiet speċifiċi dwar kif jiġu indirizzati s-sustanzi li jfixklu s-sistema endokrinali ddaħħlu fil-leġiżlazzjoni dwar il-pestiċidi u l-bijoċidi, il-kimiki b'mod ġenerali (“Ir-Regolament REACH”), l-apparati mediċi u l-ilma. Barra minn hekk, f'dak li jirrigwarda l-materjali li jiġu f'kuntatt mal-ikel, il-kosmetiċi, il-ġugarelli u l-protezzjoni tal-ħaddiema fuq il-post tax-xogħol, sustanzi bi proprjetajiet li jfixklu s-sistema endokrinali ġew soġġetti għal azzjoni regolatorja każ b'każ daqslikieku kienu kimiki oħra bi proprjetajiet perikolużi. Bħala riżultat, ħafna sustanzi bi proprjetajiet li jfixklu s-sistema endokrinali ġew ipprojbiti jew l-esponiment għalihom tnaqqas skont kemm dan jista' jkun teknikament u prattikament fattibbli. Il-Kummissjoni appoġġat ukoll il-ħidma ta' organizzazzjonijiet internazzjonali rilevanti, b'mod partikolari l-Organizzazzjoni għall-Kooperazzjoni Ekonomika u l-Iżvilupp fil-qasam tal-metodi tal-ittestjar, u wettqet skambji bilaterali mal-imsieħba internazzjonali. Għal aktar informazzjoni https://ec.europa.eu/health/endocrine_disruptors/overview_mt MEMORANDUM